相和歌辭 飛來雙白鶴
作者：虞世南
朝代：唐

paragraphs: 飛來雙白鶴，奮翼遠凌煙。
雙棲集紫蓋，一舉背青田。
颺影過伊洛，流聲入管弦。
鳴羣倒景外，刷羽閬風前。
映海疑浮雪，拂澗瀉飛泉。
燕雀寧知去，蜉蝣不識還。
何言別儔侶，從此間山川。
顧步已相失，裴回反自憐。
危心猶警露，哀響詎聞天。
無因振六翮，輕舉復隨仙。